Taitus 3:1-8.
Yumi i pas long Jisas, em yumi i konfesim sin bilong yumi na yumi bilipim na trastim God long kisim bek yumi long feitful wok bilong Jisas tasol na yumi tanim bel na bihainim Em, orait yumi ken i save olsem yumi stap long namel taim.
Namel taim em i taim namel long God i kisim bek yumi na yumi lukim Em fes tu fes na yumi lukim glori bilong Em. Yumi ken i lukim Em fes tu fes taim yumi lusim dispela graun na yumi go long heven, o yumi ken i lukim Em fes tu fes taim yumi stap yet long dispela graun na Em i kam bek gen. Em olsem na yumi i pas long Jisas yumi stap long namel taim na yumi wetim taim we yumi bai lukim Jisas.
Na Holi Spirit i stap wantaim yumi long dispela namel taim. Lukim Efesus 1:14….
14Holi Spirit i olsem diposit bilong olgeta samting Krais i bin kisim bilong yumi na bihain yumi bai lukim. Em olsem na Holi Spirit bai i stap wantaim yumi manmeri bilong God inap long taim God i kisim bek yumi na yumi stap fri wantaim Em. Na God i mekim ol dispela samting bilong apim nem bilong Em i bikpela na gutpela tumas.
Pastaim Holi Spirit bilong God i bin kam long yumi na Em i kirapim laip long yumi. Em i opim ai ia bel bilong yumi, bai yumi ken i luksave long gutnius bilong feitful wok bilong Jisas long Tok bilong God, na yumi ken i harim gutnius bilong feitful wok bilong Jisas, na yumi tanim bel na bilipim na trastim gutnius bilong feitful wok bilong Jisas.
Holi Spirit i bin kam mekim dispela wok insait long yumi na Em i stap yet wantaim yumi. Holi Spirit Em i olsem diposit bilong soim yumi olsem yumi bilong kingdom (femili) bilong God. Dispela diposit i stap yet wantaim yumi na Em i wok long senisim yumi moa i go i go inap long taim yumi lukim Jisas na yumi stap wantaim Em long heven.
Em olsem na taim Holi Spirit i kirapim laip long yumi, orait Em i bin senisim yumi, na nau yumi stap long namel taim na Holi Spirit i stap yet wantaim yumi bilong senisim yumi moa.
Orait na Holi Spirit i senisim yumi bilong yumi ken i stap olsem wanem long namel taim? Aposel Pol i tokim yumi pinis long dispela pas em i raitim na i salim i go long Taitus. Yumi man na meri i kamap bikpela pinis, na yumi yangpela man na yangpela meri, na yumi wokman bilong God, na yumi wokboi bilong kampani, yumi olgeta yumi wokabaut olsem God i tokim yumi – yumi mekim mekim na long grasia bilong Em God (Holi Spirit) bai senisim yumi bai yumi ken i bihainim Em long gutpela pasin. Skelim ol wanwan pasin Holi Spirit bai strongim yumi long mekim (Taitus 2:1-10) ….
- yumi stap long gutpela tingting
- yumi stiaim gut tingting na pasin bilong yumi
- yumi holim strong trupela bilip
- yumi lavim manmeri
- yumi wok hat bilong i stap olgeta long wei bilong God
- yumi mekim pasin i holi
- yumi no ken i mekim tok baksait long ol narapela manmeri
- yumi wok long autim gutpela toktok
- yumi mekim ol klinpela pasin
- long pasin bilong yumi, yumi mekim olgeta trupela tok bilong God i stap naispela long ai bilong ol manmeri.
Na yumi ken i senis, long wanem, Holi Spirit i kirapim nupela laip pinis long yumi. Em i kirapim laip long yumi, bai yumi ken i tanim bel na yumi bilipim na trastim feitful wok bilong Jisas. Holi Spirit i bin senisim yumi na yumi bilipim na trastim feitful wok bilong Jisas, na Em i stap bilong senisim yumi moa. Taim yumi wok long bihainim pasin God i laikim, orait yumi no westim taim bilong yumi. Nogat. Holi Spirit i stap na Em i mekim wok bilong senisim yumi long bel bilong yumi. Long grasia bilong Em God i bin kisim bek yumi, na long grasia bilong Em Holi Spirit i senisim yumi moa.
Long Taitus 3:1-8 aposel Pol i skulim yumi long hau yumi sindaun wantaim ol manmeri i no bilipim na trastim feitful wok bilong Jisas na i stap autsait long femili bilong God. Pol i skulim yumi pinis long hau yumi sindaun wantaim ol manmeri i stap insait long trupela sios femili bilong God (Taitus 2:1-10), na nau em i skulim yumi long hau yumi sindaun wantaim ol manmeri i stap autsait long trupela sios femili. Em i tokim yumi long 2-pela samting….
1. Ol manmeri bilong God ol i mas aninit long hetman na gavman.
Lukim lain 1. Na yumi tingting long ol sampela toktok ol hetman na ol gavman i tokim yumi….
- yumi no ken i groim o smokim o salim marawana (spak brus)
- sapos yumi no gat laisens, orait yumi no ken i baim o salim o holim ol gan
- yumi no ken i abrusim lo bilong gavman na yumi bekim bek long laik bilong yumi yet
- sapos yumi gat ka, orait yumi mas baim olgeta pepa bilong ka na yumi raun
- yumi bihainim olgeta kainkain lo bilong gavman olsem.
2. Ol manmeri bilong God ol i mas rispektim ol manmeri i no bilipim na trastim feitful wok bilong Jisas na yumi mekim gutpela pasin long ol.
Lukim lain 2. Aposel Pol i tokaut long 4-pela samting….
- yumi no ken i mekim tok nogut long ol
- yumi no ken i tok pait long ol
- yumi mas i stap bel isi na mekim gutpela long ol
- yumi mas mekim gutpela pasin bilong rispektim ol.
God i laik yumi sindaun olsem wantaim ol manmeri i stap autsait long trupela femili bilong God. Holi Spirit i wok long kirapim ol dispela kain pasin long yumi, bai yumi sindaun olsem taim yumi sindaun wantaim ol manmeri i no bilipim na trastim feitful wok bilong Jisas.
Bilong helpim yumi sindaun olsem, orait aposel Pol i tokim yumi long holim tingting. Yumi mas holim tingting olsem, bipo yumi tu yumi stap olsem ol na em i grasia bilong God i bin senisim yumi. Yumi no senisim yumi yet long strong bilong yumi yet. Nogat. Grasia bilong God long strong bilong Holi Spirit i senisim yumi. Yumi mas holim tingting long dispela trupela samting. Lukim lain 3.
Na i gat 2-pela gutpela as bilong yumi ken i holim tingting long pasin pastaim yumi bihainim….
1. Taim yumi holim tingting long pasin pastaim yumi bihainim, orait yumi ken i sori long manmeri i no save long grasia bilong God long feitful wok bilong Jisas.
Yumi ken i holim tingting olsem, pastaim yumi stap olsem ol na….
- yumi longlong
- yumi manmeri bilong sakim tok
- yumi paul long trupela rot
- yumi slev bilong ol kainkain pasin bilong dispela graun na bilong mekim amamas bilong bodi
- yumi yusim taim bilong yumi bilong mekim ol pasin nogut long ol narapela manmeri
- yumi yusim taim bilong yumi bilong mekim jelas pasin
- na pasin bilong hetim i makim sindaun bilong yumi.
Em olsem na taim yumi lukim ol sampela manmeri i stupit, na i no naispela, na i no gat save, na i tok baksait, na i mekim pasin nogut, na i bagarapim ol manmeri, na i no tok tenkyu long wanpela samting, taim yumi lukim dispela kain manmeri, orait yumi mas tingim olsem, “Pastaim mi stap olsem em.” Yumi ken i tingim olsem, “Sapos God i no kirapim nupela laip long mi, orait mi inap i stap olsem dispela man.” Holim tingting olsem, pastaim yumi stap olsem dispela man, tasol God i kirapim yumi na i givim laip long yumi na i givim bilip long yumi na nau yumi bihainim gutnius bilong feitful wok bilong Jisas.
Taim yumi lukim ol bois (ol yangpela man) i smokim marawana (spak brus), na yumi lukim ol i mekim tok nogut, na yumi lukim ol i tok baksait na daunim ol narapela manmeri, na yumi lukim ol i westim taim bilong ol long pilai kas na ol i spak long SP, orait yumi no ken i tingim olsem yumi winim ol. Nogat. Yumi mas tingim olsem, sapos Holi Spirit i no kam na kirapim laip long yumi, orait yumi inap i stap olsem ol.
Taim yumi lukim ol sampela manmeri i kam sindaun long lotu bilong yumi na ol i sindaun nating, na ol i no harim tok, na ol i no skelim gutnius bilong feitful wok bilong Jisas na ol i kam nating tasol, orait yumi no ken i daunim ol. Nogat. Yumi mas tingim olsem, sapos Holi Spirit i no opim ai na ia na bel bilong yumi, orait yumi tu yumi no inap skelim na bilipim gutnius bilong feitful wok bilong Jisas.
Pastaim yumi stap wankain olsem ol dispela kain manmeri. Na i no long strong bilong yumi yet na yumi tanim bel na bilipim na trastim gutnius bilong feitful wok bilong Jisas. Nogat. Yumi no stretim tingting bilong yumi long strong bilong yumi yet. Nogat. God tasol i holim yumi na long grasia bilong Em God i senisim yumi na i givim laip long yumi na i givim bilipim na trastim long yumi long feitful wok bilong Jisas long diwai kros.
Plis harim. Yumi no ken i lusim tingting long pastaim yumi bin i stap olsem ol manmeri bilong dispela graun. Yumi no ken i lukdaun long ol – bipo yumi i stap wankain olsem ol na long grasia bilong God tasol nau yumi bilipim na trastim feitful wok bilong Jisas.
Na dispela tok i no minim olsem yumi ken i wanbel long giaman bilip bilong ol na giaman pasin bilong ol. Nogat. Yumi mas holimpas trupela tok bilong God na yumi mas autim trupela tok. Tasol yumi no ken i lukdaun long ol na yumi tingim olsem yumi winim ol. Nogat. Yumi mas bel isi long ol na mekim gutpela long ol.
2. Taim yumi holim tingting long pasin pastaim yumi bihainim, orait yumi ken i klia olsem gutnius bilong feitful wok bilong Jisas i gutpela tru, na yumi tenkyu long God.
Lukim lain 4-7 na yumi holim tingting long ol samting God i bin wokim bilong yumi….
- God i sevim (kisim bek) yumi long feitful wok bilong Jisas – Em i no kisim bek yumi long feitful wok bilong yumi. Na dispela i gutpela, long wanem, wok bilong yumi i no feitful o gutpela tumas.
- God i mekim yumi klin (stretpela) long ai bilong Em long feitful wok bilong Jisas long diwai kros.
- Long wok bilong Holi Spirit God i givim nupela laip long yumi, bai yumi harim na bilipim na trastim feitful wok bilong Jisas.
- God i kapsaitim Holi Spirit long yumi bilong senisim yumi moa – taim God i kisim bek yumi, orait Holi Spirit i bin senisim yumi na kamapim nupela laip long yumi, na Em i stap bilong senisim yumi moa – sapos Holi Spirit i no stap long yumi, orait yumi no inap senis liklik.
- God i givim stretpela pasin bilong Jisas long yumi bilong kolim yumi “stretpela manmeri”. Em i mekim olsem bilong kisim bek yumi (adoptim yumi) na mekim yumi femili bilong Em.
Gutnius bilong feitful wok bilong Jisas i gutpela gutpela tru! God i kisim bek yumi long feitful wok bilong Jisas em i gutpela gutpela samting stret! Yumi mas holim tingting na yumi tok tenkyu long God long mekim ol dispela wok bilong sevim yumi. Gutnius bilong feitful wok bilong Jisas i gutpela gutpela gutpela tumas!
Maski yumi lukdaun long manmeri i no save gut long gutnius bilong feitful wok bilong Jisas. Yumi sori long ol na yumi trai long helpim ol save long dispela gutnius yumi bilipim na trastim. Prea long God na askim Em long opim ai na ia na bel bilong ol prens bilong yumi – askim God long wokim wankain samting Em i bin wokim long yumi bilong sevim yumi.
Ol dispela tok nau yumi kisim na skelim em i stap bilong helpim yumi sios femili bilong God wokabaut long gutpela wei bilong God (lukim lain 8). Ol dispela tok i stap bilong helpim yumi wokabaut gutpela long dispela namel taim nau yumi stap long en. Holi Spirit i stiaim yumi long wokabaut long gutpela wei bilong God long dispela namel taim. Na i no longtaim na yumi bai lukim Jisas fes tu fes.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn